b'\n_START_ARTICLE_\nJonas Masili\xc5\xabnas\n_START_SECTION_\nBiografija\n_START_PARAGRAPH_\nMok\xc4\x97si Panev\xc4\x97\xc5\xbeio realin\xc4\x97je gimnazijoje, 1917 m. baig\xc4\x97 Pskovo gimnazij\xc4\x85, 1919 m. gruod\xc5\xbeio m\xc4\x97n. baig\xc4\x97 Kauno karo mokykl\xc4\x85. Studijavo Lietuvos universitete. 1920 m. gavo Finans\xc5\xb3 ministerijos stipendij\xc4\x85 studijuoti Berlyno auk\xc5\xa1tojoje prekybos mokykloje._NEWLINE_1917 m. Vyriausiosios \xc5\xa0iaur\xc4\x97s Kaukazo lietuvi\xc5\xb3 tarybos Jekaterinodare sekretorius. 1919 m. Lietuvos kariuomen\xc4\x97s savanoris, iki 1922 m. lapkri\xc4\x8dio m\xc4\x97n. Ketvirtojo p\xc4\x97stinink\xc5\xb3 pulko karininkas. 1920 m. sausio 4 d. dalyvavo kovose su Lenkijos kariuomen\xc4\x97s daliniais._NEWLINE_Nuo 1919 m. Lietuvi\xc5\xb3 krik\xc5\xa1\xc4\x8dioni\xc5\xb3 demokrat\xc5\xb3 partijos narys. 1926 m. bir\xc5\xbeelio m\xc4\x97n. \xe2\x80\x93 1927 m. baland\xc5\xbeio m\xc4\x97n. III Seimo narys ir jo pirmasis sekretorius. Mokytojavo Kybart\xc5\xb3 \xe2\x80\x9e\xc5\xbdiburio\xe2\x80\x9c gimnazijoje. 1929\xe2\x80\x931930 m. student\xc5\xb3 ateitinink\xc5\xb3 s\xc4\x85jungos pirmininkas. Tarnavo susisiekimo ministerijos gele\xc5\xbeinkeli\xc5\xb3 valdyboje, v\xc4\x97liau \xe2\x80\x93 Ekonomin\xc4\x97s direkcijos direktorius. Nuo 1939 m. Vytauto Did\xc5\xbeiojo universiteto Teis\xc4\x97s fakulteto ekonominio skyriaus neetatinis lektorius, skait\xc4\x97 tansporto politikos kurs\xc4\x85. Bendradarbiavo spaudoje, \xc5\xbeurnale \xe2\x80\x9eGele\xc5\xbeinkelininkas\xe2\x80\x9c. 1939 m. Lietuvai atgavus Vilni\xc5\xb3, paskirtas Gele\xc5\xbeinkeli\xc5\xb3 valdybos \xc4\xafgaliotiniu Vilniuje._NEWLINE_1939 m. lapkri\xc4\x8dio 21 d. \xe2\x80\x93 1940 m. bir\xc5\xbeelio 17 d. XXI Antano Merkio Ministr\xc5\xb3 kabinete susisiekimo ministras. 1941 m. bir\xc5\xbeelio 15 d. are\xc5\xa1tuotas ir i\xc5\xa1tremtas \xc4\xaf Re\xc5\xa1iot\xc5\xb3 lager\xc4\xaf arba i\xc5\xa1ve\xc5\xbetas \xc4\xaf Belomorkanalo lager\xc4\xaf, kur 1942 m. gruod\xc5\xbeio 28 d. su\xc5\xa1audytas.'